മുട്ടില് മരം കൊള്ള : മുഖ്യമന്ത്രി മടക്കിയ റിപ്പോര്ട്ട് കൂടുതല് തെളിവോടെ നല്കും തിരുവനന്തപുരം: മുട്ടില് മരംകൊള്ള കേസില് ആരോപണ വിധേയനായ ഫോറസ്റ്റ് കണ്സര്വേറ്റര് എന്.ടി. സാജന്റെ കൂടുതല് പങ്ക് വെളിപ്പെടുത്തുന്ന റിപ്പോര്ട്ട് വനം വകുപ്പ് ഉടന് മുഖ്യമന്ത്രിക്ക് നല്കും. സാജനെ സസ്പെന്ഡ് ചെയ്യണമെന്നാണ് പ്രിന്സിപ്പല് ഫോറസ്റ്റ് കണ്സര്വേറ്ററുടെ ശുപാര്ശ. ഇതില് വ്യക്തതയില്ലെന്ന് കണ്ട് മുഖ്യമന്ത്രി കഴിഞ്ഞ ദിവസം റിപ്പോര്ട്ട് വനം വകുപ്പിന് മടക്കി നല്കി. മുട്ടില് മരംമുറിയില് അഗസ്റ്റിന് സഹോദരങ്ങള്ക്കെതിരെ നടപടിയെടുത്ത മേപ്പാടി റേഞ്ച് ഓഫീസറെ കുടുക്കാന് വ്യാജ റിപ്പോര്ട്ട് ഉണ്ടാക്കി എന്നാണ് സാജനെതിരെയുള്ള ആരോപണമായി കണ്സര്വേറ്ററുടെ റിപ്പോര്ട്ടില് പറയുന്നത്. ഇതുകൊണ്ട് മാത്രം എെ.എഫ്.എസ് കേഡറിലെ ഉദ്യോഗസ്ഥനെ സസ്പെന്ഡ് ചെയ്യാനാവില്ലെന്ന് ചൂണ്ടിക്കാട്ടിയാണ് കൂടുതല് വ്യക്തതവരുത്താന് മുഖ്യമന്ത്രി റിപ്പോര്ട്ട് തിരിച്ചയച്ചത്. മരം മുറിയുമായി സാജനുള്ള പങ്ക് വെളിപ്പെടുത്തിയാലെ സസ്പെന്ഷന് അടക്കമുള്ള നടപടികള് സ്വീകരിക്കാനാവൂ. മരം കൊള്ള ക്രൈംബ്രാഞ്ചും അന്വേഷിക്കുന്നുണ്ട്. രണ്ട് അന്വേഷണവും പരസ്പര വിരുദ്ധമാകാതിരിക്കാനും യാഥാര്ത്ഥ്യം വെളിച്ചത്തുകൊണ്ടുവരാനുമാണ് മുഖ്യമന്ത്രി റിപ്പോര്ട്ട് മടക്കിയത്. റിപ്പോര്ട്ടില് കൂടുതല് അന്വേഷണം തുടങ്ങിയെന്നും ഉടന് മുഖ്യമന്ത്രിക്ക് തിരിച്ച് നല്കുമെന്നും വനം മന്ത്രി എ.കെ.ശശീന്ദ്രന് പറഞ്ഞു. മരം മുറി വിവാദമായപ്പോള് ഇന്സ്പെക്ഷന് ആന്ഡ് ഇവാല്യുവേഷന് വിംഗിന്റെ താത്കാലിക ചുമതല ലഭിച്ച അവസരത്തിലാണ് മേപ്പാടി റേഞ്ച് ഓഫീസര്ക്കെതിരെ സാജന് റിപ്പോര്ട്ട് നല്കിയത്. മണിക്കുന്ന് മേലയിലെ നിക്ഷിപ്ത വന ഭൂമിയില് നിന്ന് ഏലിക്കുട്ടി എന്ന ഭൂഉടമ ഏഴ് ഈട്ടി മരം മുറിച്ച് കടത്തിയെന്നും ഇതിന് റേഞ്ച് ഓഫീസര് ഒത്താശ നല്കിയെന്നുമായിരുന്നു സാജന്റെ റിപ്പോര്ട്ട്. ഇത് വ്യാജ റിപ്പോര്ട്ടാണെന്നും ഏലിക്കുട്ടിയുടേത് പട്ടയഭൂമിയാണെന്നും ഉത്തരമേഖല ചീഫ് കണ്സര്വേറ്റര് ഡി.കെ. വിനോദ്കുമാര് റിപ്പോര്ട്ട് ചെയ്തു. മരം മുറി തടഞ്ഞതിന്റെ ദേഷ്യത്തില് പ്രതികളുമായി ചേര്ന്നാണ് ഈ റിപ്പോര്ട്ട് തയ്യാറാക്കിയതെന്നും വിനോദ്കുമാര് വ്യക്തമാക്കിയിട്ടുണ്ട്.